Σεβίλλη (επαρχία)

Η Επαρχία της Σεβίλλης () είναι μία από τις οκτώ επαρχίες της Αυτοδιοίκητης Περιφέρειας της Ανδαλουσίας στην Ισπανία. Βρίσκεται στα δυτικά της Περιφέρειας και συνορεύει βόρεια με την επαρχία της Μπαδαχόθ στην Εξτρεμαδούρα, ανατολικά με την επαρχία της Κόρδοβας, νότια με τις επαρχίες του Κάδιθ και της Μάλαγας και δυτικά με την επαρχία της Ουέλβας μη έχοντας έξοδο στη θάλασσα. Έχει εμβαδόν 14.036 τ.χλμ και συνολικό πληθυσμό 1.941.355 κατοίκους (2014), όντας η τέταρτη πιο πολυπληθής της Ισπανίας και η πρώτη της Ανδαλουσίας. Πρωτεύουσά της είναι η ομώνυμη πόλη. Είναι η δεύτερη πιο οικονομικά δραστήρια επαρχία της Ανδαλουσίας μετά την αντίστοιχη της Μάλαγας.La Caixa, Anuario Económico de España 2013.

 Φυσική γεωγραφία 

 Ορογραφία 
Στα βόρεια τη διασχίζει η οροσειρά Σιέρρα Μορένα. 

 Υδρογραφία 
Η επικράτειά της κυριαρχείται από τον μεγαλύτερο ποταμό της Ανδαλουσίας, Γουαδαλκιβίρ και τους παραποτάμους του. Από τη δεξιά του όχθη ρέουν οι Γουαδιαμάρ, Ριβέρα ντε Ουέλβα, Μπιάρ και Ριβέρα ντε Ουέσνα ενώ από την αριστερή του όχθη οι Σαλάδο ντε Μορόν, Γουαδαΐρα και Κορβόνες.

 Ιστορία 
Ιστορικά ο σημαντικότερος πολιτισμός που άνθησε στη δυτική κοιλάδα του Γουαδαλκιβίρ ήταν οι Ταρτήσσσιοι που εξαφανίστηκαν από την ιστορία μετά από τις διαμάχες τους με τους Φοίνικες που ήλεγχαν τις εμπορικές αποικίες της ατλαντικής ακτής της Ανδαλουσίας. Μετά τον Β΄ Καρχηδονιακό Πόλεμο η περιοχή πέρασε στον έλεγχο της Ρωμαϊκής Δημοκρατίας και εντάχθηκε στην επαρχία της Εκείθεν Ιβηρίας. Επί αυτοκρατορίας ιδρύθηκε η επαρχία της Βαιτικής που πήρε το όνομά της από τον ποταμό Γουαδαλκιβίρ (στα λατινικά Baetis). Κυρίαρχο ρόλο στην επαρχία έπαιζε η ρωμαϊκή αποικία της Ίσπαλις και η γειτονική της Ιτάλικα, λίκνο των αυτοκρατόρων Τραϊανού και Αδριανού. Έτερες σημαντικές αποικίες ήταν η Astigi (σημ. Έθιχα), η Carmo (σημ. Καρμόνα) και η Salpensa (σημ. Ουτρέρα). Η Ίσπαλις ήταν έδρα του ομώνυμου conventus. 

Το Βασίλειο των Βησιγότθων δεν άλλαξε ιδιαίτερα τη διοικητική οργάνωση της ρωμαϊκής επικράτειας, διατηρώντας την επαρχία της Βαιτικής και τις υποδιαιρέσεις της, όπου προστέθηκαν και η χριστιανικές επισκοπές. Η Μουσουλμανική κατάκτηση της Ιβηρικής είδε την Ίσπαλι () να συνεχίζει να είναι η μητρόπολη της Αλ-Άνταλους. Με τους Αλμοάδες η πρωτεύουσα μεταφέρθηκε από την Κόρδοβα στη Σεβίλλη. Η κατάκτηση της Σεβίλλης εντάχθηκε στα πλαίσια της καστιλιανικής κατάκτησης της κοιλάδας του Γουαδαλκιβίρ από τον Φερδινάνδο Γ΄ στα μέσα του 13ου αιώνα. Έκτοτε και μέχρι τη σύγχρονη εποχή η περιοχή της Σεβίλλης αποτέλεσε το ομώνυμο Βασίλειο, που έζησε ιδιαίτερη άνθηση με αφορμή το εμπόριο με την Αμερική από τον 16ο μέχρι τον 18ο αιώνα, όταν και το βάρος μεταφέρθηκε στο Κάδιθ. 

Η επαρχία της Σεβίλλης με τα σημερινά της όρια προέκυψε από τη διοικητική διαίρεση του Χαβιέρ ντε Μπούργος το 1833.

 Ανθρωπογεωγραφία 
Οι κύριες πόλεις βάσει πληθυσμού της επαρχίας είναι οι εξής:
ΠόληΠληθυσμόςχαρακτήραςΣεβίλλη696.676πρωτεύουσα-κύριο αστικό κέντροΝτος Ερμάνας130.369πόλη-κοιτώνας της ΣεβίλληςΑλκαλά δε Γουαδαΐρα74.404πόλη-κοιτώνας της ΣεβίλληςΟυτρέρα52.437κέντρο αγροτικής περιοχήςLa Caixa, La economía de Andalucía, diagnóstico estratégico. Βαρκελώνη, 2008. σελ. 23.Μαϊρένα δε Αλχαράφε42.784πόλη-κοιτώνας της ΣεβίλληςΈθιχα40.683κέντρο αγροτικής περιοχήςΛος Παλάθιος ι Μπιγιαφράνκα37.741πόλη-κοιτώνας της ΣεβίλληςΡινκονάδα37.580πόλη-κοιτώνας της ΣεβίλληςΚόρια δελ Ρίο30.208πόλη-κοιτώνας της ΣεβίλληςΚαρμόνα28.679πόλη-κοιτώνας της Σεβίλλης

 Παραπομπές 

 Εξωτερικοί σύνδεσμοι 

 Ιστοσελίδα του Επαρχιακού Συμβουλίου της Επαρχίας της Σεβίλλης

Κατηγορία:Επαρχίες της Ανδαλουσίας
Κατηγορία:Σεβίλλη